የኢትዮጵያ ንግድ ባንክ ትርፍ ከአራት ቢሊዮን ብር በላይ አሽቆለቆለ
ለዓመታት በተከታታይ ዓመታዊ የትርፍ መጠኑን በከፍተኛ ደረጃ በማሳደግ ሲጓዝ የቆየው የኢትዮጵያ ንግድ ባንክ፣ በ2010 የሒሳብ ዓመት ግን የትርፍ መጠኑ ከቀዳሚው ዓመት ከአራት ቢሊዮን ብር በላይ ቀንሶ 10.4 ቢሊዮን ብር መሆኑ ተመለከተ፡፡ ያለፈው ዓመት ትርፍ 14.7 ቢሊዮን ብር እንደነበር አይዘነጋም፡፡ የባንኩን ዓመታዊ የሥራ አፈጻጸም መረጃዎች እንዳመለከቱት፣ በተለይ ባለፉት አምስት ተከታታይ ዓመታት በየዓመቱ የትርፍ መጠኑን ከ30 በመቶ በላይ በማሳደግ እስከ 2009 ዓ.ም. ድረስ የቆየ ቢሆንም፣ በ2010 የሒሳብ ዓመት ግን የትርፍ መጠን ዕድገቱ ወርዷል፡፡ማክሰኞ መስከረም 22 ቀን 2010 ዓ.ም. ባንኩ በሸራተን አዲስ ከዳያስፖራው ጋር በነበረው የተለየ የውይይት መድረክ ላይ በባንኩ የሥራ ኃላፊዎች እንደተገለጸው፣ ባንኩ በ2010 የሒሳብ ዓመት የትርፍ መጠኑ 10.4 ቢሊዮን ብር ነበር፡፡ ይህም የትርፍ መጠን ከ2009 ሒሳብ ዓመት ከ4.3 ቢሊዮን ብር በላይ መቀነሱን፣ በመድረኩ ላይ የባንኩን እንቅስቃሴ በተመለከተ ማብራሪያ የሰጡት የባንኩ አንድ የሥራ ኃላፊ ገልጸዋል፡፡ ባንኩ የትርፍ ምጣኔው በዚህን ያህል ደረጃ መቀነስ የቻለበት ዋናው ምክንያት፣ ባለፈው ዓመት የተደረገው የብር የምንዛሪ ለውጥ ጋር በተያያዘ መሆኑን ኃላፊው ጠቁመዋል፡፡ የውጭ ምንዛሪ ገቢ መቀነስም ለትርፍ ምጣኔው ማሽልቆል ሌላ ምክንያት ነው ተብሏል፡፡ የኢትዮጵያ ንግድ ባንክ ሳይቋረጥ በየዓመቱ እያደገ የነበረው የትርፍ ምጣኔ በዚህን ያህል ደረጃ ሲቀንስ ለመጀመርያ ጊዜ እንደሆነም ታውቋል፡፡ የባንኩ የተከታታይ ዓመታት መረጃዎች በ2008 ዓ.ም. 9.7 ቢሊዮን ብር፣ በ2009 ዓ.ም. ደግሞ 14.7 ቢሊዮን ብር አትርፎ እንደነበር ያሳያሉ፡፡ባንኩ የትርፍ ምጣኔው በዚህን ያህል መጠን ቢያንስም በ2010 ሒሳብ ዓመት የሰጠው የብድር መጠን 100 ቢሊዮን ብር መድረሱ ተጠቁሟል፡፡ የተከፈለ ካፒታሉን 43 ቢሊዮን ብር ማድረስ መቻሉን የሚጠቁመው የባንኩ መረጃ፣ እ.ኤ.አ. በ2025 ከ100 የዓለም ምርጥ ባንኮች አንዱ ለመሆን በመሥራት ላይ እንደሆነም ተገልጿል፡፡ ባንኩ የተበላሸ የብድር መጠኑን በተመለከተ በሰጠው መግለጫ፣ የኢትዮጵያ ብሔራዊ ባንክ ካስቀመጠው ጣሪያ አንፃር ሲታይ መልካም እንደሆነ ተመልክቷል፡፡ በ2010 ሒሳብ ዓመት መጨረሻ ላይ የባንኩ የተበላሸ የብድር መጠን 3.4 በመቶ ነው ተብሏል፡፡ በአገሪቱ ግንባር ቀደም ባንክ በመሆን የሚጠቀሰው የኢትዮጵያ ንግድ ባንክ አሁን ባለው ዕቅዱ መሠረት በየዓመቱ ሁለት ሚሊዮን አዳዲስ ገንዘብ አስቀማጮችን በማፍራት፣ በ2025 የአስቀመጮችን ቁጥር 30 ሚሊዮን ለማድረስ እየሠራ እንደሆነም ተገልጿል፡፡ በየዓመቱ 100 አዳዲስ ቅርንጫፎችን በመክፈት የቅርንጫፎቹን መጠን የማሳደግ ውጥን ያለው ኢትዮጵያ ንግድ ባንክ፣ በአሁኑ ጊዜ በመላ አገሪቱ 1,700 ቅርንጫፎች እንዳሉት ይታወቃል፡፡   